שמוליק צ'יזיק

שמואל (שמוליק) צ'יזיק (5 בספטמבר 1945 – 16 באפריל 1987) היה פזמונאי, מלחין וזמר ישראלי. צ'יזיק עבד עם הזמר אריאל זילבר, אך כתב והלחין שירים גם לאמנים נוספים. צ'יזיק זכה להכרה מועטה יחסית, על אף ששיריו היו ללהיטים ואחדים מהשירים שכתב המשיכו להתפרסם גם לאחר מותו. זכה פעמיים בפרס "כינור דוד". צ׳יזיק נולד לאסיה לבית לוינסקי ויצחק חרפי (צ'יזיק), מחלוצי התעופה בארץ ישראל, למשפחה בת שני ילדים. הוא החל לכתוב שירים כבר מגיל צעיר, ובגלל עבודתו של אביו נאלץ לחיות תקופה מסוימת עם הוריו באפריקה ובשיקגו. הוא שהה קצרות בישראל לאחר פטירת אביו בסוף שנות ה-50 ועבר עם משפחתו ללוס אנג'לס. צ׳יזיק התגייס לצה"ל, אך לא השתלב במסגרת, ושהה באירופה, מתוך כוונה לשוב לארצות הברית. לבסוף, בגיל 20, החליט צ'יזיק לשוב לישראל. שמוליק חיבר עם אריאל זילבר שירים בשפה האנגלית, וב-1974 הלחין את שירו הראשון בעברית, "ג'וליה", לפסטיבל שירי הילדים. אולם השיר לא התקבל לתחרות. פריצתו הגדולה של צ'יזיק הייתה בשנת 1976, כשכתב והלחין את השיר "רוצי שמוליק". חבר להקת תמוז, אריאל זילבר, קיבל מצ'יזיק את השיר והציע אותו לשאר חברי הלהקה, אך אלה דחו אותו בטענה שאינו רוקיסטי ולא תואם את רוח הלהקה. זילבר החליט להקליט את השיר באופן עצמאי בעזרתו של חיים רומנו והשיר הפך מהר ללהיט שהתנגן ללא הפסק בתחנות הרדיו. במצעד הפזמונים העברי השנתי של רשת ג' נבחר השיר כ"שיר השנה". בשנת 1976, לאחר ההצלחה של "רוצי שמוליק", עזר צ'יזיק לזילבר, שעזב את להקת תמוז, בעבודתו על אלבום חדש, שכלל את הלהיט המשותף שלהם "רוצי שמוליק". השילוב בין השניים הוביל את האלבום להצלחה רבה ולהיקף מכירות של כשבעים אלף עותקים. בעקבות ההצלחה באותה שנה, הצליח צ'יזיק להכניס שיר ילדים שהלחין - "סיבה למסיבה", לפסטיבל שירי הילדים. את השיר כתבה לאה לופנפלד וביצע אלי גורנשטיין. בשנת 1977, היה צ'יזיק בתקופה הפורייה בחייו. זילבר המשיך להקליט משיריו, בהם "איך עפות המחשבות", "שיר הזרוק" (שהלחין זילבר) ועם להקת ברוש את "דמעות זולגות על חלוני". באותה שנה הקליט יגאל בשן שני שירים יחד עם צ'יזיק: "She May Be Yours" שכתבו והלחינו שניהם ביחד ו-"My Suzanne" בלחן משותף של שניהם, שתורגם מאוחר יותר, בשנת 1981, ל"סיוון", שהיה להיט גדול, ובוצע על ידי בשן עם עיבוד ונגינה של להקת "ברוש". ב-1978 יצא האלבום "זה הזמן" של נירה גל ובו השיר "השמש עוד זורחת" שכתב והלחין צ'יזיק. בשנת 1980 הלחין והקליט עופר אקרלינג את השיר "בחברה להגנת הטבע" שכתב צ'יזיק, אך ההקלטה לא פורסמה. כעבור שנתיים, בשנת 1982, הקליט אריאל זילבר את לחנו של צ'יזיק לשיר, בביצוע שהפך ללהיט גדול. להיט בולט אחר של צ׳יזיק משנות השמונים הוא "שרית הספרית", בביצוע להקת הנח״ל. לשיר הוקלטו גם ביצועים נוספים. חבריו של צ'יזיק דחפו אותו לבצע את שיריו בעצמו ובאוקטובר 1984 הוציא צ'יזיק תקליטון סינגל ובו שני שירים שהקליט באולפני "טריטון": "אף אחד לא מזיל דמעה" ו"מישהו אוהב אותך". בהקלטת הסינגל השתתפו יוצאי להקת "תמוז" - יהודה עדר, שגם היה אחראי על העיבודים וההפקה המוזיקלית של התקליטון ואיתן גדרון בגיטרות, אלון אולארצ'יק בבס, אלון הלל בתופים, משה לוי באורגן האמונד, יהודית רביץ ומזי כהן בקולות. השיר "אף אחד לא מזיל דמעה" הושפע משירו של בוב דילן "Just Like A Woman". חברת התקליטים סי.בי.אס ניסתה לפרוץ לשוק הסינגלים עם סינגל זה. למרות כישרונו כפזמונאי, לא זכה צ'יזיק להצלחה בקנה מידה נרחב. צ'יזיק נפטר ביום חמישי י"ז בניסן חול המועד פסח תשמ"ז, ב-16 באפריל 1987, מסיבוכים של מחלת לב כלילית שהוחמרה על ידי צריכה מסיבית של סיגריות, משקאות חריפים וכדורי שינה, והובא למנוחות ביום שלישי כ"ב בניסן תשמ"ז, ב-21 באפריל 1987, בבית העלמין בקריית גת. הוא נטמן לצד אביו יצחק חרפי שהיה ממקימי העיר המקומית. לאחר מותו, המשיכו אמנים רבים להקליט את שיריו של צ׳יזיק. יזהר אשדות הלחין והקליט את ״מה תאמרי״, שהפך ללהיט גדול. ב-2010, יותר מ-20 שנה לאחר מותו, הוציא פיטר רוט אלבום בשם "שר צ'יזיק", המוקדש כולו לשיריו של צ'יזיק. ביוני 2015, הוציא אריאל זילבר את השיר "לאן פנתה אהבתנו", אותו כתב והלחין צ'יזיק בשנות ה-60. זה היה הסינגל הראשון שיצא מתוך אלבומו החדש של זילבר. האלבום, "מישהו", שמורכב כולו משיריו של שמוליק צ'יזיק, יצא במרץ 2016 וזכה להצלחה גדולה בתחנות הרדיו. השירים: "מישהו", "לאן פנתה אהבתנו" ו"הלוואי ויכולתי" יצאו מאוחר יותר גם כן כסינגלים. בשנת 2020 רועי זילבר, בנו של אריאל זילבר, ערך רמיקס ל"אף אחד לא מזיל דמעה", ביים וידאו קליפ לרמיקס והפיץ אותו. ג'וליה רוצי שמוליק - לחן וביצוע: אריאל זילבר תני לי מחסה - לחן: שמוליק צ'יזיק ואריאל זילבר סיבה למסיבה - מילים: לאה לופנפלד, ביצוע: אלי גורנשטיין איך עפות המחשבות שיר הזרוק - לחן וביצוע: אריאל זילבר דמעות זולגות על חלוני - מילים ולחן: שמוליק צ'יזיק ואריאל זילבר She May Be Yours - לחן: יגאל בשן My Suzanne\סיוון - מילים ולחן: שמוליק צ'יזיק ויגאל בשן בחברה להגנת הטבע איש בודד איש נודד - מילים ולחן: שמוליק צ'יזיק, ביצוע ירדנה ארזי (1984) אף אחד לא מזיל דמעה - מילים, לחן וביצוע: שמוליק צ'יזיק בוא אליי יש לי חלום סיפור אהבה שוב לבד שוק הכרמל - לחן: ירוסלב יעקובוביץ', ביצוע: ירדנה ארזי שרית הספרית - לחן: שמוליק צ'יזיק ואריאל זילבר, ביצוע: להקת הנח"ל (1985) לה ולי - מילים: לאה לופנפלד לעולם הלוואי ויכולתי האמת מה תאמרי - לחן וביצוע: יזהר אשדות (1992) רות - לחן: יזהר אשדות אני ואת על השמיכה - לחן: אלדד תמיר מונה סובב סובב פה ושם השמש עוד זורחת כוכב נודד בערבה זפטא מהסבתא מישהו לאן פנתה אהבתנו והיה אם תלכי לורן סיון-לחן:יגאל בשן שמוליק צ'יזיק, באתר שירונט שמוליק צ'יזיק, באתר MusicBrainz (באנגלית) שמוליק צ'יזיק, דף שער בספרייה הלאומית שמוליק צ'יזיק, באתר MOOMA (בארכיון האינטרנט) שמוליק צ'יזיק - אף אחד לא מזיל דמעה, מתוך להיט בראש מס' 2 - ינואר 1985 ברוך נאה, המלחין שמואל צ'יזיק נמצא מת בביתו, מעריב, 17 באפריל 1987 אורית הראל, המפה לבית צ'יזיק - מגבורת תל חי עד הפזמון הקל, מעריב, 30 באפריל 1987 אודי שרבני‏, שיר הזרוק, חלק א', באתר וואלה, 1 באפריל 2010 אודי שרבני‏, שיר הזרוק, חלק ב', באתר וואלה, 2 באפריל 2010 איתמר זהר, אף אחד לא מזיל דמעה עליו, באתר הארץ, 6 באפריל 2016 אודי שרבני‏, שיר הזרוק, חלק א', באתר וואלה, 1 באפריל 2010 יואב קוטנר, פיטר רוט זוכר את שמוליק צ'יזיק, קוטנר רוק.נט, 8 במאי 2010 וואלה! תרבות‏, אריאל זילבר שר "לאן פנתה אהבתנו", באתר וואלה, 4 ביוני 2015